**เพทซีทีสแกนข้อบ่งชี้ในผู้ป่วยโรคมะเร็ง**

**รู้ทันมะเร็ง : เพทซีทีสแกน ข้อบ่งชี้ในผู้ป่วยโรคมะเร็ง : นพ.วีรวุฒิ อิ่มสำราญ**

                      เคยเขียนถึงเรื่องการตรวจเพทซีทีสแกนในการตรวจคัดกรองมะเร็งในระยะเริ่มต้นไปแล้วว่า ในปัจจุบันยังไม่มีหลักฐานทางการแพทย์หรือผลการวิจัยมายืนยันว่า เพทซีทีสแกนมีประโยชน์ในการตรวจคัดกรองหรือค้นหามะเร็งในระยะเริ่มต้นแต่อย่างใด เนื่องจากราคาค่าตรวจที่แพงมากและมีผลการตรวจลบลวงที่ยังสูง จึงยังไม่แนะนำให้ตรวจในคนปกติทั่วไปที่ไม่มีอาการหรือข้อบ่งชี้ ก็ยังมีผู้ป่วยและญาติอีกหลายท่านที่ยังอยากทราบว่า แล้วในผู้ป่วยที่เป็นมะเร็งแล้วล่ะ จำเป็นมากน้อยแค่ไหนที่จะต้องใช้เจ้าเครื่องเทคโนโลยีสูงราคาแพงที่ว่านี้

                      เช่นเดียวกับการตรวจวินิจฉัยโรคทั่วไป การใช้เพทซีทีสแกนในผู้ป่วยมะเร็งก็ต้องมีข้อบ่งชี้ในการส่งตรวจด้วยเช่นกัน ก่อนอื่นต้องบอกก่อนว่าการตรวจเพทซีทีสแกนสามารถใช้ในหลายโรค ไม่ใช่เพียงแต่ใช้ในโรคมะเร็งเท่านั้น โรคหัวใจและหลอดเลือด เช่น โรคกล้ามเนื้อหัวใจขาดเลือด โรคของหลอดเลือดหัวใจ โรคทางระบบประสาทและสมอง เช่น โรคลมชัก ภาวะความจำเสื่อม โรคพาร์กินสันก็มีข้อบ่งชี้ในการตรวจด้วยเช่นกัน แต่ส่วนใหญ่ 90 เปอร์เซ็นต์ ของการใช้เครื่องเพทซีทีสแกน เป็นการใช้ในผู้ป่วยโรคมะเร็ง แต่ไม่ใช่นำไปใช้ได้กับมะเร็งทุกอวัยวะ ข้อมูลจากการทบทวนวรรณกรรมและงานวิจัยทางการแพทย์ทั่วโลก โดยโครงการประเมินเทคโนโลยีและนโยบายด้านสุขภาพ กระทรวงสาธารณสุขในปี 2552 พบว่า มีข้อมูลสนับสนุนการตรวจวินิจฉัยโรคมะเร็งโดยใช้เพทซีทีสแกนมีประสิทธิภาพสูงกว่าการตรวจวินิจฉัยด้วยวิธีการอื่นๆ ในโรคมะเร็ง 9 ชนิด ได้แก่ มะเร็งปอด มะเร็งลำไส้ใหญ่ มะเร็งรังไข่ มะเร็งต่อมน้ำเหลือง มะเร็งต่อมไทรอยด์มะเร็งเต้านม มะเร็งหลอดอาหาร มะเร็งผิวหนัง และก้อนเนื้องอกที่ปอด โดยมีรายละเอียดข้อบ่งชี้ในการตรวจเพทซีทีสแกนที่แตกต่างกันออกไปในมะเร็งของแต่ละอวัยวะ ไม่ใช่ว่าทุกประเภท ทุกระยะของโรคมะเร็งนั้นๆ จะได้ประโยชน์จากการตรวจเพทซีทีสแกนกันทั้งหมด โดยประโยชน์ที่ได้รับจากการตรวจของมะเร็งแต่ละอวัยวะก็แตกต่างกันออกไปมีตั้งแต่ การตรวจเพื่อรู้ระยะของโรคหรือความรุนแรงของโรคว่าแพร่กระจายไปอวัยวะใดบ้าง ประโยชน์ในแง่การติดตาม ประสิทธิภาพหลังการรักษา ประโยชน์ในการติดตามการกลับมาเป็นซ้ำของโรค ในส่วนของการใช้สิทธิ์เบิกราชการ ปัจจุบันให้เฉพาะการตรวจวินิจฉัยบางกรณีของโรคมะเร็ง 2 ชนิดเท่านั้นคือ มะเร็งปอดและมะเร็งลำไส้ใหญ่ ไม่ใช่ว่ามะเร็งทุกชนิดที่ว่ามาข้างต้นจะมีสิทธิ์เบิกได้ทั้งหมด

                      สุดท้ายย้ำกันอีกครั้งนะครับว่า ด้วยค่าใช้จ่ายที่ยังราคาสูงเกือบครึ่งแสน ที่ว่ามาทั้งหมดเกี่ยวกับเพทซีทีสแกนเป็นเครื่องมือที่ใช้ในการตรวจนะครับ ไม่ใช่เครื่องมือที่ใช้ในการรักษาโรคมะเร็งแต่อย่างใดนะครับ...ขอบอก